S-1079/2013

Mál þetta, sem dómtekið var miðvikudaginn 8. janúar 2014, er höfðað með ákæru, útgefinni af lögreglustjóranum á höfuðborgarsvæðinu 5. nóvember 2013, á hendur A-kk-þgf H-kk-þgf J-kk-þgf kt. [...], [...], 110 Reykjavík, fyrir umferðar- og fíkniefnalagabrot í Reykjavík, nema annað sé tekið fram, með því að hafa:

1. Laugardaginn 12. nóvember 2011 á Hverfisgötu við Ingólfsstræti, haft í vörslum sínum 4,90 g af amfetamíni, sem hann kastaði út um glugga á bifreiðinni […] sem hann var farþegi í, er hann varð lögreglu var.

2. Miðvikudaginn 21. desember 2011 í Reykjanesbæ, á Birkiteig til móts við hús nr. 32, haft í vörslum sínum 0,50 g af amfetamíni og 0,72 g af marijúana, sem hann hafði falið undir framsæti bifreiðarinnar [...], en hann var farþegi í aftursæti hennar.

3. Miðvikudaginn 4. apríl 2012 ekið bifreiðinni [...] sviptur ökuréttindum með 95 km hraða á klukkustund norður Sæbraut að Súðavogi þar sem leyfður hámarkshraði var 60 km á klukkustund.

4. Fimmtudaginn 19. apríl 2012 ekið bifreiðinni [...] sviptur ökuréttindum undir áhrifum áfengis (í blóð mældist vínandamagn 2,43‰) austur Hverfisgötu, við Þjóðleikhúsið, þar sem lögregla stöðvaði aksturinn.

5. Fimmtudaginn 1. ágúst 2013 ekið bifreiðinni [...] sviptur ökurétti og óhæfur um að stjórna henni örugglega vega áhrifa ávana- og fíkniefna (í blóði mældist tetrahýdrókannabínól 3,8 ng/ml) að Sundagörðum uns bifreiðin var stöðvuð og á sama tíma haft í vörslum sínum 1,90 g af kannabisefni sem lögregla lagði hald á.

Teljast brot í liðum 1., 2. og 5 varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 82/1998, sbr. lög nr. 68/2001 og 2. gr. sbr. 1. mgr. 14. gr. reglugerðar um ávana – og fíkniefni og önnur eftirlitsskyld efni nr. 233/2001 með síðari breytingum brot í lið 3. við 1., sbr. 3. mgr. 37. gr., brot í lið 4 við 1., sbr. 3. mgr. 45. gr. og brot í lið 5. við 1., sbr. 2. mgr. 45. gr. a. og brot í lið 3.-5. við 1. mgr. 48. gr., allt sbr. 1. mgr. 100. gr. umferðarlaga nr. 50/1987

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006 og til að sæta upptöku á framangreindum fíkniefnum sem lögreglan lagði hald á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.

Ákærði krefst vægustu refsingar sem lög leyfa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur árið 1966 og á hann allnokkurn sakaferil að baki. Hann hlaut átta dóma á árunum 1987 til 2003 fyrir skjalafals, auðgunarbrot, brot á umferðarlögum og lögum um ávana- og fíkniefni. Árið 2007 gekkst hann undir lögreglustjórasátt vegna fíkniefnalagabrots og brots á vopnalögum. Hann var dæmdur 17. janúar 2008, til þriggja mánaða fangelsisrefsingar, skilorðsbundið í þrjú ár, fyrir ölvunarakstur, akstur undir áhrifum fíkniefna, hraðakstur, ógætilegan akstur og fíkniefnalagabrot. Þá var honum jafnframt gert að greiða sekt og var sviptur ökurétti í 18 mánuði. Hinn 9. júní sama ár var ákærði dæmdur í fjögurra mánaða fangelsi, skilorðsbundið í þrjú ár, fyrir fíkniefnalagabrot og var þar um hegningarauka að ræða. Hinn 7. október 2008 gekkst ákærði undir sektargerð vegna fíkniefnalagabrots og 7. nóvember sama ár gekkst hann undir viðurlagaákvörðun vegna ölvunaraksturs, aksturs sviptur ökurétti og fíkniefnalagabrots og var jafnframt sviptur ökurétti í fjögur ár. Loks var ákærði dæmdur 17. desember 2010 til 10 mánaða fangelsisrefsingar, en þar af voru 7 mánuðir skilorðsbundnir í þrjú ár, vegna ölvunar-, sviptingar- og hraðaksturs, fíkniefnalagabrots og þjófnaðar. Hann var jafnframt sviptur ökurétti ævilangt. Með dóminum voru fyrrgreindir skilorðsdómar frá 17. janúar og 9. júní 2008 dæmdir upp. Með brotum þeim sem ákærði er sakfelldur fyrir í máli þessu hefur hann rofið skilorð refsidómsins frá 17. desember 2010. Ber því að taka skilorðshluta dómsins upp og gera ákærða refsingu í einu lagi fyrir öll málin, sbr. 60. gr. og 77. gr. almennra hegningarlaga. Brot ákærða gegn 1. mgr. 48. gr. umferðarlaga er ítrekað öðru sinni, en brot gegn 45. gr. sömu laga ítrekað þriðja sinni. Þykir refsing ákærða hæfilega ákveðin fangelsi í 10 mánuði.

Ævilöng svipting ökuréttar ákærða er áréttuð.

Upptæk eru dæmd 5,4 g af amfetamíni, 0,72 af marijúana og 1,90 g af kannabisefnum, samkvæmt lagaákvæðum sem í ákæru greinir.

Ákærði greiði 90.178 krónur í sakarkostnað.

Af hálfu ákæruvaldsins flutti málið H-kvk-nf S-kvk-nf P-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

Dómsorð:

Ákærði, A-kk-nf H-kk-nf J-kk-nf, sæti fangelsi í 10 mánuði.

Ævilöng svipting ökuréttar ákærða er áréttuð.

Upptæk eru dæmd 5,4 g af amfetamíni, 0,72 af marijúana og 1,90 g af kannabisefnum.

Ákærði greiði 90.178 krónur í sakarkostnað.

R-kvk-nf H-kvk-nf